CELEX: 32020D1345
Language: hr
Date: 2020-09-25 00:00:00
Title: Provedbena odluka Vijeća (EU) 2020/1345 od 25. rujna 2020. o odobravanju na temelju Uredbe (EU) 2020/672 privremene potpore Češkoj Republici radi smanjenja rizika od nezaposlenosti u izvanrednoj situaciji nakon izbijanja bolesti COVID-19

29.9.2020   
               
               
                  HR
               
               
                  Službeni list Europske unije
               
               
                  L 314/17
               
            
         PROVEDBENA ODLUKA VIJEĆA (EU) 2020/1345
         od 25. rujna 2020.
         o odobravanju na temelju Uredbe (EU) 2020/672 privremene potpore Češkoj Republici radi smanjenja rizika od nezaposlenosti u izvanrednoj situaciji nakon izbijanja bolesti COVID-19
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2020/672 od 19. svibnja 2020. o uspostavi Europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19 (1), a posebno njezin članak 6. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Češka je 7. kolovoza 2020. podnijela zahtjev za financijsku pomoć Unije kako bi dopunila svoje nacionalne napore u odgovoru na učinak izbijanja bolesti COVID-19 i socioekonomske posljedice izbijanja te bolesti za radnike i samozaposlene osobe.
                  
               
                     (2)
                  
                  
                     Očekuje se da će izbijanje bolesti COVID-19 i izvanredne mjere koje je Češka uvela za ograničavanje izbijanja te bolesti i njezinih socioekonomskih i zdravstvenih posljedica dramatično utjecati na javne financije. U Komisijinoj proljetnoj prognozi 2020. procijenjeno je da će Češka do kraja 2020. zabilježiti deficit opće države od 6,7 % i dug opće države od 38,7 % bruto domaćeg proizvoda (BDP). U Komisijinoj ljetnoj privremenoj prognozi 2020. predviđeno je smanjenje BDP-a Češke za 7,8 % u 2020.
                  
               
                     (3)
                  
                  
                     Izbijanje bolesti COVID-19 dovelo je do imobilizacije znatnog dijela radne snage u Češkoj. To je dovelo do iznenadnog i znatnog povećanja javnih rashoda u Češkoj povezanih s programom skraćenog radnog vremena pod nazivom „Antivirus” (s potprogramima „Opcija A” i „Opcija B”) i sličnim mjerama usmjerenima na troškove rada koji se obračunavaju na plaću („Opcija C” programa „Antivirus”) ili potporama samozaposlenim osobama, kako je navedeno u uvodnim izjavama od 4. do 8.
                  
               
                     (4)
                  
                  
                     Konkretnije, „Rezolucijom Vlade br. 353 od 31. ožujka 2020.”, kako je izmijenjena za koju je pravna osnova „članak 120. Zakona br. 435/2004 zb. o zapošljavanju”, kako je izmijenjen, koji su navedeni u zahtjevu Češke Republike od 7. kolovoza 2020., uvedene su opcije A i B programa „Antivirus”. Cilj je tih mjera djelomično nadoknaditi troškove plaće privatnih poslodavaca koji su prisiljeni obustaviti ili znatno smanjiti svoju gospodarsku aktivnost, što je izravna posljedica mjera koje poduzimaju tijela (Opcija A), ili neizravna zbog nepovoljnih gospodarskih učinaka pandemije (Opcija B), kao što je primjerice činjenica da zaposlenici ne mogu raditi zbog ograničenja putovanja. U okviru Opcije A doprinos države iznosi 80 % isplaćenih naknada plaća, ali ne više od 39 000 CZK po zaposleniku mjesečno. U okviru Opcije B doprinos države iznosi 60 % isplaćenih naknada plaća, ali ne više od 29 000 CZK po zaposleniku mjesečno. Zaposlenici za koje se koristi potpora iz programa ne mogu biti otpušteni tijekom sudjelovanja poslodavca u programu. Mjere su na snazi od 12. ožujka do 31. listopada 2020. (2);
                  
               
                     (5)
                  
                  
                     Nadalje, tijela su uvela Opciju C programa „Antivirus” na temelju „Zakona br. 300/2020 zb.” i „Zakona br. 187/2006 zb.” (3), koji su navedeni u zahtjevu Češke Republike od 7. kolovoza 2020. To smanjuje troškove rada koji se obračunavaju na plaću (na primjer, doprinosi za socijalno osiguranje koje plaća poslodavac) za mala poduzeća (do 50 zaposlenika) koja održavaju zaposlenost i rashode za plaće na razini od najmanje 90 % iznosa koji je bio na kraju ožujka 2020. odnosno u ožujku 2020. Zatraženo je samo 90 % ukupnih rashoda za mjeru kako bi se osiguralo da iznos pomoći odgovara rashodima za zadržavanje radnih mjesta. Osnovica za izračun ograničena je na najviše 150 % prosječne bruto plaće u Češkoj. Potpora se može pružiti za dio ili za cijelo razdoblje od lipnja do kolovoza 2020.
                  
               
                     (6)
                  
                  
                     Programom „Pětadvacítka” uvedenim „Zakonom br. 159/2020 zb.” (4), koji je naveden u zahtjevu Češke Republike od 7. kolovoza 2020., samozaposlenim se osobama osigurava kompenzacijski dodatak od 500 CZK po kalendarskom danu po osobi tijekom razdoblja kompenzacije koje su bile prisiljene obustaviti ili znatno smanjiti svoju gospodarsku aktivnost više od uobičajene poslovne volatilnosti zbog rizika za javno zdravlje povezanih s bolešću COVID-19 ili kriznih mjera koje poduzimaju javna tijela. Program je podijeljen na dva razdoblja kompenzacije: od 12. ožujka do 30. travnja 2020. i od 1. svibnja do 8. lipnja 2020. Kompenzacijski dodatak se sastoji od neostvarenih prihoda za vladu te se za potrebe provedbe Uredbe (EU) 2020/672 može smatrati jednakovrijednom javnim rashodima.
                  
               
                     (7)
                  
                  
                     Na temelju „Zakona br. 136/2020 zb. (za socijalno osiguranje)” i „Zakona br. 134/2020 zb. (za zdravstveno osiguranje)”, koji su navedeni u zahtjevu Češke od 7. kolovoza 2020., nadležna tijela uvela su djelomično izuzeće od plaćanja doprinosa za socijalno i zdravstveno osiguranje samozaposlenih osoba koje održavaju aktivnost tijekom pružanja potpore. Država preuzima plaćanje odgovarajućih mjesečnih doprinosa od ožujka do kolovoza 2020. Izuzeti iznos ograničen je na razinu utvrđenu zakonom.
                  
               
                     (8)
                  
                  
                     Naposljetku, na temelju „rezolucija Vlade br. 262 od 19. ožujka 2020., br. 311 od 26. ožujka, br. 354 od 31. ožujka, br. 514 od 4. svibnja i br. 552 od 18. svibnja”, članka 14. „Zakona br. 218/2000 zb. o proračunskim pravilima”, kako je izmijenjen (za samozaposlene osobe u primarnoj poljoprivrednoj i šumarskoj proizvodnji), članka 3. točke h) „Zakona br. 47/2002 zb., o potpori MSP-ovima”, kako je izmijenjen (za sve druge samozaposlene osobe), kako je navedeno u zahtjevu Češke Republike od 7. kolovoza 2020., tijela su uvela „naknadu za skrb” za samozaposlene osobe. Tom se mjerom nadoknađuje gubitak prihoda samozaposlenih osoba zbog potrebe da se brinu o djeci ili osobama ovisnima o skrbi zbog zatvaranja ustanova za skrb o djeci i socijalnu skrb. Dnevni iznos potpore iznosi 424 CZK za ožujak 2020. i 500 CZK za razdoblje od travnja do lipnja 2020. Ta se potpora može pružiti za dio ili cijelo razdoblje od 12. ožujka do 30. lipnja 2020.
                  
               
                     (9)
                  
                  
                     Češka ispunjava uvjete za podnošenje zahtjeva za financijsku pomoć utvrđene u članku 3. Uredbe (EU) 2020/672. Češka je Komisiji dostavila odgovarajuće dokaze o povećanju stvarnih i planiranih javnih rashoda za 2 940 446 745 EUR od 1. veljače 2020. zbog nacionalnih mjera poduzetih za rješavanje socioekonomskih posljedica izbijanja bolesti COVID-19. To je iznenadno i znatno povećanje jer nove mjere obuhvaćaju znatan udio poduzeća i radne snage u Češkoj. Češka namjerava financirati 940 446 745 EUR povećanog iznosa rashoda s pomoću sredstava Unije i vlastitim sredstvima.
                  
               
                     (10)
                  
                  
                     Komisija se u skladu s člankom 6. Uredbe (EU) 2020/672 savjetovala s Češkom i provjerila je odnosi li se iznenadno i znatno povećanje stvarnih i planiranih javnih rashoda izravno na programe skraćenog radnog vremena i slične mjere navedene u zahtjevu od 7. kolovoza 2020.
                  
               
                     (11)
                  
                  
                     Stoga bi trebalo pružiti financijsku pomoć kako bi se Češkoj pomoglo u rješavanju socioekonomskih posljedica ozbiljnih gospodarskih poremećaja uzrokovanih izbijanjem bolesti COVID-19. Komisija bi trebala donositi odluke o dospijećima, iznosu obrokâ i tranši te o njihovoj isplati u bliskoj suradnji s nacionalnim tijelima.
                  
               
                     (12)
                  
                  
                     Ovom Odlukom ne bi se trebao dovoditi u pitanje ishod postupaka u vezi s narušavanjem funkcioniranja unutarnjeg tržišta, osobito na temelju članaka 107. i 108. Ugovora. Ona nema prednost pred zahtjevom iz članka 108. Ugovora da države članice obavijeste Komisiju o slučajevima potencijalne državne potpore.
                  
               
                     (13)
                  
                  
                     Češka bi trebala redovito obavješćivati Komisiju o izvršenju planiranih javnih rashoda kako bi Komisija mogla procijeniti u kojoj je mjeri Češka te rashode izvršila.
                  
               
                     (14)
                  
                  
                     Odluka o dodjeli financijske pomoći donesena je uzevši u obzir postojeće i očekivane potrebe Češke, kao i zahtjeve za financijsku pomoć na temelju Uredbe (EU) 2020/672 koje su već podnijele ili ih planiraju podnijeti druge države članice, primjenjujući pritom načela jednakog postupanja, solidarnosti, proporcionalnosti i transparentnosti,
                  
               DONIJELO JE OVU ODLUKU:
         
            Članak 1.
            Češka ispunjava uvjete utvrđene u članku 3. Uredbe (EU) 2020/672.
         
         
            Članak 2.
            
               1.   Unija Češkoj stavlja na raspolaganje zajam u maksimalnom iznosu od 2 000 000 000 EUR. Maksimalno prosječno dospijeće zajma iznosi 15 godina.
            
            
               2.   Razdoblje raspoloživosti financijske pomoći odobrene ovom Odlukom je 18 mjeseci i počinje teći od prvog dana nakon što ova Odluka počne proizvoditi učinke.
            
            
               3.   Financijsku pomoć Unije Komisija Češkoj stavlja na raspolaganje u najviše osam obroka. Obrok se može isplatiti u jednoj ili nekoliko tranši. Rokovi dospijeća tranši iz prvog obroka mogu biti dulji od maksimalnog prosječnog dospijeća iz stavka 1. U takvim slučajevima, rokovi dospijeća sljedećih tranši utvrđuju se tako da se, nakon isplate svih obroka, poštuje maksimalno prosječno dospijeće iz stavka 1.
            
            
               4.   Prvi obrok isplaćuje se podložno stupanju na snagu sporazuma o zajmu iz članka 8. stavka 2. Uredbe (EU) 2020/672.
            
            
               5.   Češka plaća troškove financiranja Unije iz članka 4. Uredbe (EU) 2020/672 za svaki obrok uvećane za sve naknade, troškove i izdatke Unije koji nastanu zbog bilo kojeg financiranja povezanog sa zajmom odobrenim na temelju stavka 1. ovog članka.
            
            
               6.   Komisija odlučuje o iznosu i isplati obrokâ, kao i o iznosu tranši.
            
         
         
            Članak 3.
            Češka može financirati sljedeće mjere:
            
                        (a)
                     
                     
                        program „Antivirus”, kako je predviđen „Rezolucijom Vlade br. 353 od 31. ožujka 2020.”, kako je izmijenjena, za koju je pravna osnova članak 120. „Zakona br. 435/2004 zb. o zapošljavanju”, kako je izmijenjen;
                     
                  
                        (b)
                     
                     
                        Opciju C programa „Antivirus”, kako je predviđena „Zakonom br. 300/2020 zb.”;
                     
                  
                        (c)
                     
                     
                        program „Pětadvacítka”, kako je predviđen „Zakonom br. 159/2020 zb.”;
                     
                  
                        (d)
                     
                     
                        djelomično izuzeće od plaćanja doprinosa za socijalno i zdravstveno osiguranje samozaposlenih osoba, kako je predviđeno „Zakonom br. 136/2020 zb.” (za socijalno osiguranje) i „Zakonom br. 134/2020 zb.” (za zdravstveno osiguranje);
                     
                  
                        (e)
                     
                     
                        „naknadu za skrb” za samozaposlene osobe, kako je predviđena „rezolucijama Vlade br. 262 od 19. ožujka 2020., br. 311 od 26. ožujka, br. 354 od 31. ožujka, br. 514 od 4. svibnja i br. 552 od 18. svibnja”, člankom 14. „Zakona br. 218/2000 zb. o proračunskim pravilima”, kako je izmijenjen (za samozaposlene osobe u primarnoj poljoprivrednoj i šumarskoj proizvodnji), člankom 3. točkom h) „Zakona br. 47/2002 zb. o potpori MSP-ovima”, kako je izmijenjen (za sve druge samozaposleneosobe).
                     
                  
         
            Članak 4.
            Češka do 30. ožujka 2021. i svakih šest mjeseci nakon toga obavješćuje Komisiju o izvršenju planiranih javnih rashoda, sve do potpunog izvršenja tih planiranih javnih rashoda.
         
         
            Članak 5.
            Ova je Odluka upućena Češkoj Republici.
            Ova Odluka proizvodi učinke od dana priopćenja adresatu.
         
         
            Članak 6.
            Ova Odluka objavljuje se u Službenom listu Europske unije.
         
         
            Sastavljeno u Bruxellesu 25. rujna 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  SL L 159, 20.5.2020., str. 1.
         
         
            (2)  Međutim, samo javni rashodi za potporu koja se odnosi na razdoblje koje završava 31. kolovoza 2020. je uključeno u zahtjev od 7. kolovoza 2020. naveden u uvodnoj izjavi 1.
         
            (3)  Zakon br. 300/2020 zb. o izuzeću od plaćanja doprinosa za socijalno osiguranje i doprinosa za državnu politiku zapošljavanja koje plaćaju neki poslodavci kao porezni obveznici u vezi s hitnim mjerama tijekom epidemije 2020. i o izmjeni Zakona br. 187/2006 zb. o zdravstvenom osiguranju, kako je izmijenjen.
         
            (4)  Zakon br. 159/2020 zb. o kompenzacijskom dodatku povezanom s kriznim mjerama zbog pojave koronavirusa SARS CoV-2, kako je izmijenjen.